Kur Presidenti amerikan shkon me pushime
Presidenti Barak Obama dhe Familja e Parë filluan një javë pushime në ishullin Martha's Vineyard
Presidenti Barak Obama dhe familja e tij u nisën dje për një pushim një javor në ishullin turistik Martha’s Vineyard në brigjet e oqeanit Altantik. Zoti Obama fillon pushimet nën barrën e përgjegjësive të presidencës dhe në një atmosferë kritikash të pashmangshme. Zëdhënësi i Shtëpisë së Bardhë Jay Carney thotë se megjithëse Presidenti ka ikur me pushime, për të nuk ka pushim të mirëfilltë: Megjithatë, shumë republikanë e kanë kritikuar Presidentin që shkoi me pushime në ishullin turistik Martha’s Vineyard. Kenneth Walsh, autor i historisë së pikave turistike presidenciale, thotë se gjithmonë ka pasur kritika të tilla. Autori thotë se ishulli Martha’s Vineyard njihet për vilat luksoze dhe për qytezat e shtrenjta që tërheqin klientelë të pasur, prandaj ky fakt mund të përbëjë problem për shumë amerikanë që ende vuajnë nën barrën e recesionit që kaloi vendi. Disa kritikë thonë se në një periudhë paqartësish për ekonominë dhe buxhetin, si dhe kur ambasadave dhe konsullatave amerikane u kanoset kërcënimi terrorist, zoti Obama duhet të kishte qëndruar në Uashington. Thomas Alan Schwartz, profesor historie në Universitetin Vanderbilt në Nashvill të shtetit Tenesi, thotë se presidentët shpenzojnë një pjesë të mirë të kohës gjatë pushimeve në mbledhje me stafin e tyre dhe duke punuar për të zgjidhur problemet e vendit. Zoti Obama e ka pasur të vështirë të shkëputet nga përgjegjësitë e detyrës gjatë periudhës së pushimeve. Ai u detyrua të ndërpriste pushimet në Havai vjet në dhjetor, kur u kthye në Uashington për të përfunduar një marrëveshje me republikanët që të financohej qeveria federale. Gjatë udhëtimit të Familjes së Parë në Havai në dhjetor 2009, u zbulua një komplot terrorist për të hedhur në erë një avion pasagjerësh. Po ashtu në gusht 2009, Presidenti u detyrua të kthehej nga pushimet në ishullin Martha’s Vineyard për të marrë pjesë në funeralin e Senatorit Ted Kennedy. Edhe nëse Presidenti nuk detyrohet të ndërpresë pushimet, kur të kthehet në Uashington e presin plot kokëçarje, thotë Kenneth Walsh: Autori Walsh dhe profesori Schwartz pohojnë se të gjithë presidentët kanë nevojë për një periudhë pushimesh. Ata shtojnë se Presidenti Obama ka shpenzuar shumë më pak ditë në pushime se pararendësit e tij.